Marcia Fudge, demokratisk kongressrepresentant og USAs minister for byutvikling og boligpolitikk i Joe Bidens regjering fra 2021, oppfordrer til å være *woke* i kampen mot urettferdigheter og krenkende diskriminering, og til å delta aktivt i valg. I 2018 brukte hun slagordet «Vær våken - Stem!» for å understreke viktigheten av politisk engasjement.
***Woke*** betyr å være årvåken, oppmerksom på og kritisk til sosial forskjellsbehandling. En woke person er våken for og opptatt av identitetspolitikk og engasjert i kampen mot urettferdigheter i samfunnet, særlig rasisme, sexisme og annen diskriminering som anses som krenkende.

Adjektivet «woke» oppstod i 1930-årene, blant annet om det å være opplyst og orientert. Slagordet *stay woke* ble først brukt av svarte artister og forfattere. I 2014 tok Black Lives Matter-bevegelsen i bruk uttrykket for å fokusere på sosial ulikhet og rasisme.

Tradisjonstro høyreside i amerikansk politikk har anklaget landets liberale, progressive venstreside for å være for opptatt av kritisk raseteori og identitetspolitikk, og har møtt *wokeness* med *anti-wokeness*. Bildet viser Donald Trump, republikansk president 2017–2021, under CPAC 2022, en årlig konferanse for konservative aktivister i USA, under slagordet *Awake Not Woke* («våken, ikke woke»).  Foto: Hermann Tertsch og Victor Gonzalez, *Vox España* 
«Woke» brukes også som skjellsord av den politiske høyresiden. Konservative meningsmotstandere, ikke minst i «kulturkrigen» i USA, mener *wokeness* («wokehet») uttrykker en overdreven årvåkenhet og påpasselighet, og en hemmende politisk korrekthet, hos venstreliberale aktivister. Kritikerne, som ofte omtaler seg som *anti woke*, mener «woke-bevegelsen» fører til overfølsomhet, «krenkelseshysteri», «kanselleringskultur» og konflikter som splitter samfunnet, polariserer debatten og truer ytringsfriheten.

Også i norsk er betegnelsene «woke» og «anti-woke» blitt vanlige merkelapper for bestemte politiske holdninger i samfunnsdebatten. «Woke» kan brukes om både personer og ytringer. Ordet benyttes ofte synonymt med «politisk korrekt».

Etymologi
---------

Ordet *woke* er fortidsform av det engelske verbet *wake*, «våkne (opp)» eller «vekke (opp)». I amerikansk slang er ordet en variant av det engelsk adjektivet *woken*, det vil si «våken, oppvåknet, oppvakt og oppmerksom».

Kritikk av overdreven wokeness
------------------------------

Adjektivet *woke* og substantivformen *wokeness* («overdreven årvåkenhet og påpasselighet») har blitt politiserte betegnelser som ofte brukes nedsettende om metoder for å henge ut en person i sosiale medier eller svarteliste og begrense meninger som er «politisk ukorrekte». 

De beslektede uttrykkene *call-out culture* («utpekingskultur») og *shaming* («utskjemmig») betyr at noen publiserer mer eller mindre dokumenterte påstander om en person som har sagt noe som oppfattes som upassende. Følgene av slik stigmatisering og utestenging kan bli en massiv fordømmelse som spres på ulike digitale plattformer. *Cancel culture* er et annet begrep som viser til «digital knebling», «plattformnekt» i ulike arenaer og boikott av mennesker som ytrer seg på tvers av det som «woke-kulturen» mener bør være allment godtatt. Fenomenet er blitt kjent som «den digitale gapestokken». 

I USA er woke og kanselleringskultur blitt så omfattende at tidligere president Barack Obama har advart mot utviklingen. Flere mener den autoritære, amerikanske «woke-ideologien» truer ytringsfriheten og en åpen debatt i frie demokratier, mens andre hevder frykten er overdrevet.

I 2022 fikk Ron DeSantis, guvernør i Florida, gjennomført *Stop WOKE Act* (egentlig *Individual Freedom Act* eller *Stop Wrongs to Our Kids and Employees (WOKE) Act*, også kalt *Don't say gay*), en delstatslov som blant annet
forbyr lærere å diskutere kjønnsidentitet med små barn og som regulerer hva universiteter og høyskoler kan lære bort om rase og identitet.

Se også
-------

* Politisk korrekthet
* Identitetspolitikk
* Kritisk raseteori
* Antirasisme
* Kanselleringskultur (*cancel culture, call-out culture*), svartelisting, eksklusjon
* Scenenekt (*deplatforming, no-platforming*)
* Digital gapestokk, stigmatisering
* Kulturkrig
* Aktivisme
* MeToo-bevegelsen
* Snillisme

Fotnoter
--------

**Type numrering**
1. ↑  afroamerikansk slang for «våken, oppvåknet», tilsvarer adjektivet *awake* i standard engelsk
2. ↑  «Hold deg våken!» eller «Vær oppmerksom!»

Referanser
----------

1. 1 2  «Duden | woke | Rechtschreibung, Bedeutung, Definition, Herkunft». *www.duden.de* **(tysk)**. Besøkt 13. mars 2022. «in hohem Maß politisch wach und engagiert gegen (insbesondere rassistische, sexistische, soziale) Diskriminierung»
2. ↑  «Woke». *Civita*. Besøkt 13. mars 2022.
3. ↑  «Woke: Udtrykket der definerer en ung og politiskbevidst internetgeneration». *Heartbeats* **(dansk)**. 11. september 2018. Besøkt 13. mars 2022.
4. ↑  Oppslagsordet «woke» i *Merriam-Webster's Dictionary*
5. 1 2  vg.no Xueqi Pang, vg.no 25. februar 2022: *Til krig mot woke*
6. 1 2  Jan Willie Olsen, khrono.no 8. juli 2022: *Denne mannen trekkes frem som en trussel mot høyere utdanning i USA. Florida-guvernør Ron DeSantis har blitt kalt den nye Donald Trump, og posisjonerer seg til å bli presidentkandidat. Samtidig går han til angrep på universitetene med nye lover* (om Ron DeSantis' *Stop WOKE Act*)
7. ↑  Svenkerud, Herbert (2000). *Engelsk-norsk, norsk-engelsk ordbok*. Cappelen. s. 479. ISBN 8202186293.
8. ↑  «Hva betyr woke?». *civita.no*. 2. september 2020. Besøkt 9. mai 2021.
9. ↑  Akerhaug, Lars (9. juli 2020). «Vi som ikke er woke». *Resett*. Arkivert fra originalen 2. august 2021. Besøkt 13. mars 2022.
10. ↑  Pulliam-Moore, Charles (8. januar 2016). «How 'woke' went from black activist watchword to teen internet slang». *Splinter News*. Besøkt 20. desember 2019.
11. ↑  Martin Lie Jakobsen, Subjekt.no, 10. januar 2022: *Woke-bevegelsen er et økende samfunnsproblem*
12. ↑  Amanda Schei, Khrono.no, 12. juli 2022: *Gard (24) irriterer seg over professorer som er opphengt i «woke». — En veldig rar diskusjon*
13. ↑  Caroline Ugelstad Ælnes, blikk.no 26. april 2022: *Urix: – Vi vil ikke la den ytre venstresidens «woke»-agenda ta over våre skoler og arbeidsplasser. Loven i Florida endrer drastisk hvordan offentlige skoler og arbeidsplasser kan omtale diskriminering og undertrykkelse.*

Litteratur
----------

* Helen Lindsay Pluckrose, James Lindsay *Cynical Theories - How Universities Made Everything about Race, Gender, and Identity - And Why this Harms Everybody* Swift Press 2020 ISBN 9781800750043

|  |  |
| --- | --- |
| Oppslagsverk/autoritetsdata | Store Danske Encyklopædi
 |